Document ID: 32015D0411

KOMISJONI RAKENDUSOTSUS (EL) 2015/411,
11. märts 2015,
milles Euroopa Parlamendi ja nõukogu määruse (EL) nr 528/2012 artikli 3 lõike 3 alusel käsitletakse kvaternaarseid ammooniumiühendeid sisaldavaid katioonseid polümeerseid sideaineid, mis on ette nähtud kasutamiseks värvides ja pinnakatetes
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 22. mai 2012. aasta määrust (EL) nr 528/2012, milles käsitletakse biotsiidide turul kättesaadavaks tegemist ja kasutamist, (1) eriti selle artikli 3 lõiget 3,
ning arvestades järgmist:
(1)
30. oktoobril 2013 esitasid Madalamaad määruse (EL) nr 528/2012 artikli 3 lõike 3 alusel komisjonile taotluse teha otsus selle kohta, kas teatavate toodete sari (kvaternaarseid ammooniumiühendeid sisaldavad katioonsed polümeersed sideained), mis on turule lastud kasutamiseks värvides ja pinnakatetes (edaspidi „värvid”) ning mis annab kõnealustele värvidele kahjulikke ja patogeenseid mikroorganisme hävitava toime kuivanud värvi pinnal, on biotsiidid, nagu need on määratletud kõnealuse määruse artikli 3 lõike 1 punkti a esimeses taandes, ning kas selliseid värve tuleks käsitada biotsiididena.
(2)
Kõnealused tooted turule lasknud äriühingu (edaspidi „äriühing”) esitatud teabe kohaselt koosnevad need tooted modifitseeritud polümeeridest, mis sisaldavad kvaternaarseid ammooniumrühmi. Kasutatav polümeer on värvitootjate nõudmistest sõltuvalt iga toote puhul erinev. Tooted ise ei ole antimikroobse toimega. Kõnealune äriühing müüb neid tooteid värvitootjatele, kes segavad need seejärel värvide tootmisel kasutatavate muude polümeeride ja kõvendiga, ristsidudes sel viisil kõik polümeerid. Ristseotud polümeerid moodustavad kuivanud värvi pinnal katioonse kihi, mis avaldab antimikroobset toimet.
(3)
Pärast esimest arutelude vooru liikmesriikide ekspertidega palus komisjon 2. veebruaril 2014 vastavalt määruse (EL) nr 528/2012 artikli 75 lõike 1 punktile g Euroopa Kemikaaliametil esitada arvamus selle kohta, kas kõnealuse äriühingu tooted tugevdavad antimikroobseid omadusi värvides, millesse neid on lubatud lisada, ning kas need omadused tulenevad teatava toimeaine mõjust ja, kui see on nii, siis kuidas sellist toimeainet määratleda.
(4)
Euroopa Kemikaaliamet koostas oma arvamuse biotsiidikomitees 9. aprillil 2014.
(5)
Kõnealuse arvamuse kohaselt hõlmab arutluse all olev toimeviis toimeainet, kuna see põhineb Euroopa Parlamendi ja nõukogu määruse (EÜ) nr 1907/2006 (2) artiklis 3 esitatud määratluse kohasel ainel, mis avaldab mõju kahjulikele organismidele.
(6)
Toimeaine moodustub värvis, millesse see seotakse järgmise kolme koostisaine keemilise reaktsiooni tulemusel: kvaternaarseid ammooniumrühmi ja funktsionaalrühma sisaldav eri pikkusega ahelatega katioonne polümeerne sideaine, sellise polümeeri dispersioon, millel on sama funktsionaalrühm kui katioonsel polümeersel sideainel, ning polümeerne kõvendi eespool nimetatud polümeersete koostisainete ristsidumiseks.
(7)
Peale selle põhineb toimeaine toimeviis kõnealuse arvamuse kohaselt elektrostaatilisel külgetõmbel, mis põhjustab muutusi füsioloogilistes ja biokeemilistes mehhanismides (näiteks bakterite signaaliülekande süsteemid) ja sihtorganismide surma. Seepärast ei saa kõnealust toimeviisi pidada üksnes füüsikaliseks või mehaaniliseks.
(8)
Vastavalt määruse (EL) nr 528/2012 artikli 3 lõike 1 punktile a on biotsiidi funktsioon kahjulike organismide hävitamine, tõrjumine, kahjutuks muutmine, nende toime ärahoidmine või muul viisil nende vastu võitlemine.
(9)
Katioonsetel polümeersetel sideainetel ei ole biotsiidset toimet ette nähtud sellisel kujul, nagu äriühing neid värvitootjatele tarnib, ja seepärast ei vasta need biotsiidi määratlusele.
(10)
Kõnealuseid tooteid sisaldavad värvid on segud, milles on värvitootjate poolt kliendile tarnitaval kujul tekkinud toimeaine ning millel on ettenähtud biotsiidne toime, mis avaldub muu kui üksnes füüsikalise või mehaanilise toimena, ning seepärast vastavad sellised värvid biotsiidi määratlusele.
(11)
Käesoleva määrusega ette nähtud meetmed on kooskõlas alalise biotsiidide komitee arvamusega,
ON VASTU VÕTNUD KÄESOLEVA OTSUSE:
Artikkel 1
Kvaternaarseid ammooniumiühendeid sisaldavaid katioonseid polümeerseid sideaineid, mis on turule lastud kasutamiseks värvides ja pinnakatetes (edaspidi „värvid”) eesmärgiga anda kõnealustele värvidele biotsiidne toime, ei loeta biotsiidideks.
Värvid, millesse värvitootjad lisavad kvaternaarseid ammooniumiühendeid sisaldavaid katioonseid polümeerseid sideaineid eesmärgiga anda kõnealustele värvidele biotsiidne toime, loetakse biotsiidideks.
Artikkel 2
Käesolev otsus jõustub kahekümnendal päeval pärast selle avaldamist Euroopa Liidu Teatajas.
Brüssel, 11. märts 2015

Labels: 1
15